CELEX: 52021PC0327
Language: hu
Date: 2021-06-25
Title: Javaslat A TANÁCS RENDELETE a 609/2014/EU, Euratom rendeletnek a tagállamok számára a kiszámíthatóság fokozása, valamint a tradicionális, a héa- és a GNI-alapú saját források rendelkezésre bocsátásakor alkalmazandó vitarendezési eljárások pontosítása érdekében történő módosításáról

EURÓPAI BIZOTTSÁG
            Brüsszel, 2021.6.25.
            COM(2021) 327 final
            2021/0161(NLE)
            Javaslat
            A TANÁCS RENDELETE 
            a 609/2014/EU, Euratom rendeletnek a tagállamok számára a kiszámíthatóság fokozása, valamint a tradicionális, a héa- és a GNI-alapú saját források rendelkezésre bocsátásakor alkalmazandó vitarendezési eljárások pontosítása érdekében történő módosításáról
            
               
         
         
            
               INDOKOLÁS
            
            
               1.A JAVASLAT HÁTTERE
            
            
               •A javaslat indokai és céljai
            
            
               
                  E javaslat célja, hogy az Európai Unió működéséről szóló szerződés 322. cikke (2) bekezdésének megfelelően megállapítsa azon módszerek és eljárások meghatározásához szükséges rendelkezéseket, amelyek alapján a saját forrásokat rendelkezésre bocsátják. 
               
               
                  Ez a javaslat az Európai Tanács 2020. júliusi következtetéseire reagál
                     1
                  , amelyben felkérték a Bizottságot, hogy mérlegelje a rendelkezésre bocsátásról szóló rendelet „felülvizsgálatára irányuló javaslat előterjesztését a saját források rendelkezésre bocsátásával kapcsolatos kihívások kezelése érdekében”.
               
               
                  E javaslat célja a 609/2014/EU, Euratom tanácsi rendelet
                     2
                   módosítása, amely a saját forrásokról szóló tanácsi határozattal
                     3
                   együtt megállapítja a tradicionális saját források, a héaalapú saját források és a GNI-alapú saját források uniós költségvetés számára történő rendelkezésre bocsátására vonatkozó eljárásokat és határidőket.
               
               
                  Míg a 609/2014/EU, Euratom tanácsi rendelet szilárd és stabil alapot biztosított az EU finanszírozási mechanizmusa számára, kívánatosnak tűnik a saját források rendelkezésre bocsátására vonatkozó meglévő rendelkezések javítása, nevezetesen a kiszámíthatóság növelése érdekében a tagállamok számára, valamint vitarendezési eljárások bevezetése céljából. 
               
               
                  Ez a javaslat körültekintően kidolgozott rendszert hoz létre az uniós költségvetésbe történő rendszeres és időben történő befizetések biztosítása érdekében, ami elengedhetetlen az uniós saját források rendszerének zökkenőmentes működéséhez, az uniós költségvetés mindennapi irányításához, valamint az EU egészének működéséhez.
               
               
                  Az egyik újdonság a vitarendezésre vonatkozó felülvizsgálati eljárás, amelyet számos tagállam kért. Az eljárás kodifikálja és megerősíti a Bizottság és a tagállamok közötti, a saját források rendelkezésre bocsátásával kapcsolatos információcsere eljárási szabályait. A javaslat tükrözi a fenntartással történő befizetés jelenlegi gyakorlatát is, amely lehetővé teszi, hogy az EUMSZ 268. cikkével és az EUMSZ 340. cikkének (2) bekezdésével összhangban jogalap nélküli gazdagodásra irányuló keresetet indítsanak a Bizottsággal szemben. 
               
               
                  A javaslat különböző szinteken módosítja a késedelmi kamatokra vonatkozó szabályokat. Az (EU, Euratom) 2016/804 tanácsi rendelet már 16 százalékpontra korlátozta a kamatlábaknak az alapkamat feletti növekedését. Ez a javaslat valamennyi esetre kiterjeszti a kamatláb-növekedés felső határát. Ez közvetlenül reagál a 609/2014/EU, Euratom tanácsi rendelet által a 2016. október 1. előtt már ismert esetek tekintetében a nagyon magas kamatlábakkal előírtakkal kapcsolatban a tagállamoktól érkezett észrevételekre. A javaslat 500 EUR-ról 1 000 EUR-ra emeli a kamatösszegek beszedésének elengedésére vonatkozó küszöbértéket is. Ezen túlmenően 10 éves határidőt vezetnek be a tradicionális saját források összegének a B számlákon való tartására. 
               
               
                  Az uniós költségvetéshez való nemzeti hozzájárulások kiszámíthatóságának növelése érdekében a javaslat módosítja az éves egyenlegkiigazítást, és elhalasztja a kiigazítások tagállamok általi rendelkezésre bocsátását az N+2. évre. Ezt számos tagállam kérte a nemzeti költségvetési eljárások megkönnyítése érdekében.
               
               
                  Emellett a javaslat tartalmaz egy új cikket, amely kodifikálja az előrehozott fizetésre vonatkozó eljárást, ismét a tagállamok kérésére. A javaslat bevezeti azt a lehetőséget is, hogy a Bizottság központi sajátforrás-számlát hozzon létre. 
               
               
                  A javaslat azon szélesebb körű csomag része, amely magában foglalja a nem újrafeldolgozott műanyag csomagolási hulladékon alapuló saját forrás kiszámításáról, az említett saját forrás rendelkezésre bocsátásának módszereiről és eljárásáról, a készpénzigények teljesítését célzó intézkedésekről, valamint a bruttó nemzeti jövedelmen alapuló saját forrás egyes vonatkozásairól szóló (EU, Euratom) 2021/770 tanácsi rendeletet
                     4
                   és az új saját forrásokra vonatkozó, várhatóan hamarosan elfogadásra kerülő javaslatokat, összhangban a 2020. december 16-i intézményközi megállapodással
                     5
                  . 
               
               
                  Végezetül, Németországnak az egyösszegű korrekciók kedvezményezettjeként való szerepeltetését javasoljuk, az Egyesült Királyság korrekciójára való hivatkozást pedig törölni kell. 
               
               
                  A Bizottság javaslatát az 5. szakasz fejti ki részletesebben. Ez az indokolás a 6. szakaszban tartalmazza a 609/2014/EU, Euratom tanácsi rendeletre vonatkozó bizottsági értékelést is, amelyet az Európai Tanács 2020. júliusi következtetéseiben kért. 
               
               
                  Az összes saját forrás rendelkezésre bocsátására vonatkozó rendelkezéseket össze kell vonni azok jövőbeli felülvizsgálatakor, beleértve az új saját források rendelkezésre bocsátásáról szóló új rendeletjavaslatokat is.
               
            
            
               •Összhang a szabályozási terület jelenlegi rendelkezéseivel
            
            
               
                  E rendelet jogalapja az EUMSZ 322. cikkének (2) bekezdése. A javaslat kiegészíti a saját forrásokra vonatkozó egyéb jogszabályokat, például az (EU, Euratom) 2020/2053 tanácsi határozatot
                     6
                  , az (EU, Euratom) 2021/768 tanácsi rendeletet
                     7
                  , az (EU, Euratom) 2021/769 tanácsi rendeletet
                     8
                   és az (EU, Euratom) 2021/770 tanácsi rendeletet. 
               
            
            
               •Összhang az Unió egyéb szakpolitikáival
            
         
         
            
               
                  A saját források kezelése más uniós szakpolitikák helyes végrehajtásától függ:
               
            
            
               –A tradicionális saját források (főként vámok, piacvédelmi vámok és cukorilletékek) a vámunióhoz, a közös kereskedelempolitikához és a közös agrárpolitikához kapcsolódnak;
            
            
               –A héaalapú saját források az egységes piachoz és az adópolitikához kapcsolódnak.
            
            
               2.JOGALAP, SZUBSZIDIARITÁS ÉS ARÁNYOSSÁG
            
            
               •Jogalap
            
            
               
                  E javaslat jogalapja az EUMSZ 322. cikkének (2) bekezdése. 
               
            
            
               •Szubszidiaritás (nem kizárólagos hatáskör esetén) 
            
            
               
                  Tárgytalan. 
               
            
            
               •Arányosság
            
            
               
                  A javaslat célja, hogy növelje a kiszámíthatóságot a tagállamok számára a saját források uniós költségvetés számára történő rendelkezésre bocsátásával kapcsolatban, valamint hogy vitarendezési eljárásokat vezessen be. A javaslat összhangban áll az arányosság elvével, mivel nem haladja meg e célkitűzés kielégítő módon történő eléréséhez szükséges és arányos mértéket. 
               
            
            
               •A jogi aktus típusának megválasztása
            
            
               
                  Az EUMSZ 322. cikkének (2) bekezdése nem határozza meg az alkalmazandó jogi aktust
                     9
                  . A 2014/335/EU, Euratom határozat 8. cikkének (2) bekezdése és az (EU, Euratom) 2020/2053 tanácsi határozat 9. cikkének (3) bekezdése szerint azonban a tagállamok a forrásokat az EUMSZ 322. cikkének (2) bekezdése alapján elfogadott „rendeletekkel összhangban” bocsátják a Bizottság rendelkezésére. 
               
               
                  A javaslat továbbá módosítja a saját források rendelkezésre bocsátásáról szóló 609/2014/EU, Euratom tanácsi rendeletet. Ebben az összefüggésben helyénvaló a rendelet mint jogi aktus kiválasztása. 
               
            
            
               3.AZ UTÓLAGOS ÉRTÉKELÉSEK, AZ ÉRDEKELT FELEKKEL FOLYTATOTT KONZULTÁCIÓK ÉS A HATÁSVIZSGÁLATOK EREDMÉNYEI
            
            
               •A jelenleg hatályban lévő jogszabályok utólagos értékelése/célravezetőségi vizsgálata
            
            
               
                  E javaslat előkészítéseként a Bizottság részletes kérdőívet nyújtott be a tagállamoknak, az Európai Parlamentnek és az Európai Számvevőszéknek, hogy értékelje a 609/2014/EU, Euratom tanácsi rendelet tartalmát és gyakorlati működését. A kérdőívre adott válaszok megerősítették, hogy az említett rendelet általában jól működik. A tagállamok azonban több javítási kérelmet is előterjesztettek. 
               
               
                  A javaslat alapjául a saját forrásokkal foglalkozó tanácsi munkacsoport keretében a 609/2014/EU, Euratom tanácsi rendelet szerinti rendszerről folytatott átfogó megbeszélés, valamint a Bizottság és a tagállamok, az Európai Parlament és az Európai Számvevőszék közötti kétoldalú megbeszélések is hozzájárultak.
               
            
            
               4.KÖLTSÉGVETÉSI VONZATOK
            
            
               
                  A javaslat célja a 609/2014/EU, Euratom tanácsi rendelet működésének megerősítése, és különösen a saját források tagállamok általi rendelkezésre bocsátására vonatkozó eljárások javítása. A javaslat ezért hozzájárul a saját források jelenlegi rendszerének javításához. 
               
               
                  A 609/2014/EU, Euratom tanácsi rendelethez képest a javaslat nem változtatná meg a szükséges emberi és igazgatási erőforrásokat. A kamatláb-növekedés felső határának valamennyi esetre történő kiterjesztése azonban az uniós költségvetésbe beszedett kamatbevételek csökkenéséhez fog vezetni. Pénzügyi hatása az elmúlt évek referenciaösszegei alapján (az (EU, Euratom) 2016/804 tanácsi rendelet hatálybalépésétől) évi 27,5 millió EUR-ra becsülhető. 
               
            
         
         
            
               5.EGYÉB ELEMEK
            
            
               •A javaslat egyes rendelkezéseinek részletes magyarázata
            
            
               
                  A saját forrásokról szóló jogszabályok alkalmazását – és így a saját források rendelkezésre bocsátásának módszereit és eljárásait – a saját forrásokkal foglalkozó tanácsadó bizottság rendszeresen megvitatja.
               
               
                  A Bizottság javaslatai a következőként foglalhatók össze:
               
               
                  Az „Általános rendelkezések” és „A saját források számlái” című I. és II. fejezet
               
               
                  E fejezetek nem módosulnak. 
               
               
                  „A saját források rendelkezésre bocsátása” című III. fejezet 
               
               
                  A 9. cikk (1) bekezdése lehetővé teszi a Bizottság számára, hogy központi sajátforrás-számlát hozzon létre. Jelenleg csak a tagállamok rendelkeznek ezekkel a sajátforrás-számlákkal. A Bizottságnak a jövőben képesnek kell lennie arra, hogy korszerűsítse a nevében nyitott számlák kezelését. A saját források beszedésére használt bankszámlák számának csökkenése növeli a hatékonyságot, és lehetővé teszi a készpénzgazdálkodás összevont megközelítését.
               
               
                  A rendelet héa- és GNI-alapú saját források rendelkezésre bocsátásáról szóló 10a. cikkének (2) bekezdése külön bekezdéssel egészül ki, amely eseti alapon lehetővé teszi az előrehozott fizetést. A rendelkezés biztosítja, hogy az előrehozott fizetés költségeit az érintett tagállam viselje. 
               
               
                  A 10b. cikk (5) bekezdése az előző pénzügyi évek héa- és GNI-alapú saját forrásaira vonatkozó kiigazítások rendelkezésre bocsátásának időpontját az azt követő év márciusának első munkanapjára halasztja, amelyben a Bizottság tájékoztatta a tagállamokat ezekről az összegekről.
               
               
                  A 10b. cikk (7) bekezdése meghatározza azt az időszakot, amely alatt a tagállamok kérhetik a Bizottságtól a héaalapú saját forrás rendelkezésre bocsátásának felülvizsgálatát, míg a 13. cikk (5) bekezdése a tradicionális saját források tekintetében határozza meg ezt az időszakot. 
               
               
                  A nagyon magas kamatösszegek felhalmozódásának megakadályozása érdekében az (EU, Euratom) 2016/804 tanácsi rendelet a saját források késedelmes fizetése esetén 16 százalékpontra maximálta a kamatláb növekedését. Ez a felső határ a saját források azon késedelmi kamataira vonatkozott, amelyek az említett rendelet hatálybalépését követően – 2016. október 1. – voltak esedékesek, vagy amelyek ezen időpont előtt esedékesek voltak, amennyiben ezek a saját források csak ezen időpontot követően váltak ismertté a Bizottság vagy az érintett tagállam számára. Ezt a szabályt a 609/2014/EU, Euratom tanácsi rendelet 12. cikke (5) bekezdésének harmadik albekezdése tartalmazza. A javaslat kiterjeszti a kamatláb-növekedés felső határát azokra az esetekre, amelyekre a jelenlegi felső határ nem vonatkozik. A felső határ azonban nem vonatkozik azokra a kamatösszegekre, amelyekről a tagállamok e javaslat hatálybalépése előtt értesítést kaptak.
               
               
                  A 12. cikk (3) bekezdése azt is javasolja, hogy a kamatösszegek beszedésének elengedésére vonatkozó küszöbértéket 500 EUR-ról 1 000 EUR-ra emeljék. 
               
            
            
               A 13. cikk (2) bekezdésének ötödik albekezdése értelmében a behajthatatlan összegek esetében általános határidőt vezetnek be a külön számláról kiveendő összegekre vonatkozóan annak biztosítása érdekében, hogy az elkülönített számlákon szereplő eseteket rendszeresen felülvizsgálják. 
            
            
               
                  Végezetül, a 6. és 10a. cikk összhangba került a saját forrásokról szóló új határozattal, hogy az egyösszegű korrekciók kedvezményezettjeként Németország is szerepeljen, az Egyesült Királyság korrekciójára való hivatkozás pedig mindkét cikkből törlésre került. 
               
               
                  IIIa. fejezet: „Fenntartással történő befizetés és felülvizsgálati eljárás”
               
               
                  A szöveg egy új IIIa. fejezettel egészül ki. Az új 13a. cikk lehetővé teszi a tagállamok számára, hogy az érintett összegeket fenntartással bocsássák rendelkezésre. Ez a lehetőség a jelenlegi gyakorlatot kodifikálja.
               
               
                  Az új 13b. cikk felülvizsgálati eljárást vezet be a tagállamok valamelyike és a Bizottság közötti nyilvánvaló nézeteltérés esetére. Ez az új eljárás egyértelmű határidőket és kötelezettségeket ír elő mind a tagállamok, mind a Bizottság számára. Konstruktív párbeszédet biztosít a szóban forgó összegekről, és célja, hogy elősegítse a két fél közötti megállapodás létrejöttét. 
               
            
            
               6.MELLÉKLET
            
            
               •
                     A 609/2014/EU, Euratom tanácsi rendelet Bizottság általi értékelése
            
         
         
            
               Az Európai Tanács megbízatásával összhangban a Bizottság érdemben értékelte a 609/2014/EU, Euratom tanácsi rendeletet, szem előtt tartva, hogy garantálni kell a saját források befizetésének jogszerűségét és szabályszerűségét. Ez különösen fontos, tekintettel az új saját források bevezetésére is. 
            
            
               Az említett rendelet működésének összességében nagyrészt pozitív eredményei ellenére a tagállamok több területen is változtatásokat kértek. A saját forrásokkal foglalkozó tanácsi munkacsoport keretében az elmúlt két évben folytatott megbeszélések során különös figyelmet fordítottak a következőkre:
            
            
               ·A késedelmes fizetésekre alkalmazandó kamatszabályok
            
            
               ·Feltételes befizetés és a tagállamok védelemhez való joga 
            
            
               ·A saját források előrehozott befizetése
            
            
               ·A 13. cikk (2) bekezdésének második albekezdése szerinti, rendelkezésre bocsátásra vonatkozó eltérések
            
            
               ·A leírási esetek értékelése
            
            
               ·A GNI- és a héaalapú saját források kiigazítása
            
            
               ·A saját források rendelkezésre bocsátására vonatkozó rendelkezések összevonása 
            
            
               A Bizottság a felülvizsgálat során részletesen értékelte a saját források rendelkezésre bocsátásának működésével kapcsolatban a tagállamok által felvetett összes kérdést, és az alábbiakban ismertetett következtetéseket vonta le. Ezek a következtetések képezték a Bizottság által elfogadott módosítási javaslatot.
            
            
               A késedelmes fizetésekre alkalmazandó kamatszabályok
            
            
               Az EU költségvetése az időben teljesített befizetésektől függ. A késedelmi kamatok e tekintetben erőteljes ösztönzést jelentenek. Az Európai Unió Bírósága számos alkalommal, legutóbb a C-575/18 P. sz. ügyben hozott ítéletében megerősítette, hogy a késedelmi kamat fizetésére vonatkozó kötelezettség elválaszthatatlan a saját források Bizottság számára történő rendelkezésére bocsátásának kötelezettségétől.
            
            
               Az esedékes kamatok összege jelentősen csökkent azóta, hogy 2016. október 1-jén hatályba lépett a kamatláb-növekedésre vonatkozó felső határ. Ezen időpont előtt a kamatláb felszámítása felső határ nélkül történt, amíg a tőkeösszeget nem fizették ki. A felső határ bevezetésével a kamat növekedését a késedelem teljes időtartamára vonatkozóan 16 százalékpontra korlátozták. Egy 22, felső korlátot érintő esetből álló minta az esedékes kamatok tekintetében összesen 9 millió EUR csökkenést mutat a felső határ megállapítását megelőző módszerhez képest. Ezekben az esetekben a tagállamok mentesültek a ténylegesen kért kamatösszeg 83 %-ának megfelelő késedelmi kamat megfizetése alól. 
            
            
               A kamatláb-növekedés felső határa azonban csak a 2016. október 1-jét követő esetekre alkalmazandó. A 2016. október 1-je előtt ismert esetekben a felső határ nem alkalmazandó. Ez több olyan esethez vezetett, ahol a fizetendő kamat összege meglehetősen magas volt. A felső határ valamennyi esetre való kiterjesztése erkölcsi kockázattal jár, ugyanakkor hasznosnak tűnik a jelenleg meglehetősen összetett rendszer egyszerűsítése céljából. 
            
            
               Feltételes befizetés és a tagállamok védelemhez való joga
            
            
               Ami a tagállamok védelemhez és bírói jogvédelemhez való jogát illeti, a Bíróság C-575/18. P. sz. ügyben nemrégiben hozott ítélete megerősíti, hogy a saját forrásokra vonatkozó hatályos jogszabályok már biztosítják a tagállamok számára a hatékony védelemhez való jogot. Az egyértelműség és az átláthatóság érdekében azonban célszerű egyértelműbb határidőket megállapítani a Bizottság és a tagállamok közötti párbeszédre és eszmecserére véleménykülönbség esetén. 
            
            
               A saját források előrehozott befizetése
            
            
               A 609/2014/EU, Euratom tanácsi rendelet nem tartalmaz olyan rendelkezést, amely lehetővé tenné a saját források előrehozott befizetését. Voltak azonban olyan esetek, amikor a költségvetés-módosítások (például a 8/2013., a 6/2016. és a 6/2018. sz. költségvetés-módosítás) kései elfogadása miatt a tagállamok a Bizottság engedélyével az esedékesség időpontja előtt fizették be nemzeti hozzájárulásaikat. Ezekben az esetekben a Bizottság nem emelt kifogást a befizetésekkel szemben, amennyiben a konkrét feltételeket betartották. A jogbiztonság érdekében a Bizottság kifejezetten javasolja ennek a lehetőségnek a biztosítását.
            
            
               A 13. cikk (2) bekezdésének második albekezdése szerinti, rendelkezésre bocsátásra vonatkozó eltérések
            
            
               A 609/2014/EU, Euratom rendelet 13. cikke egy úgynevezett „leírási eljárást” ír elő a 100 000 EUR-t meghaladó tradicionális saját források behajthatatlan összegeiért való esetleges tagállami pénzügyi felelősség nyomon követése érdekében. A rendeletet legutóbb módosító (EU, Euratom) 2016/804 tanácsi rendelet a 13. cikk (2) bekezdésének második albekezdésében bevezette azt a lehetőséget, hogy a tagállamok mentesülhetnek azon kötelezettség alól, hogy az uniós költségvetés rendelkezésére bocsássák azokat összegeket, amelyek amiatt bizonyulnak behajthatatlannak, hogy a vámtartozások könyvelésbe vételét vagy közlését annak érdekében halasztották el, hogy az ne veszélyeztesse az Unió pénzügyi érdekeit érintő bűnügyi nyomozásokat. A 2016-ban bevezetett változtatások óta egyetlen tagállam sem nyújtott be leírási ügyet a Bizottságnak a 13. cikk (2) bekezdésének második albekezdése alapján. A Bizottság továbbra is gondosan figyelemmel kíséri az ezzel kapcsolatos fejleményeket, de jelenleg nem tűnik szükségesnek vagy indokoltnak a változtatás.
            
         
         
            
               A leírási esetek értékelése
            
            
               A 609/2014/EU, Euratom tanácsi rendelet 13. cikke szerinti „leírási” eljárás nyomon követi a 100 000 EUR-t meghaladó tradicionális saját források behajthatatlan összegeiért való esetleges tagállami pénzügyi felelősséget. Ezen eljárás keretében a Bizottság véleményt ad ki arról, hogy a tradicionális saját források a tagállamoknak fel nem róható okokból váltak-e behajthatatlanná. A Bizottság azért vizsgálja meg a leírási jelentéseket, hogy értékelje, a tagállamok megfelelő gondossággal jártak-e el a tradicionális saját források (vámok) összegének megállapítása és gazdasági szereplőktől való behajtása érdekében. A Bizottság mindig is törekedett arra, hogy az úgynevezett leírási jelentésekkel kapcsolatos észrevételeit időben közölje. A 609/2014/EU, Euratom tanácsi rendelet 13. cikkének (4) bekezdése előírja a Bizottság számára, hogy hat hónapon belül tegye meg észrevételeit, amint a szükséges információk rendelkezésre állnak. Jelenleg ez az egyetlen előírt határidő a Bizottság számára, amelyet mindig betartott. 
            
            
               A Bizottság azonban elismeri, hogy az egyedi leírási ügyek értékelése gyakran szükségessé teszi a tagállamokkal való ismételt információcserét, amelyet a tagállamok és a Bizottság közös erőfeszítései felgyorsíthatnak. Ennél is fontosabb, hogy a tagállamoknak az első bizottsági értékelést követően a vitatott ügyek felülvizsgálatára irányuló kérelmeire eddig nem vonatkoztak előírt határidők, és időnként jelentős késedelmek halmozódtak fel. Ennek fényében a Bizottság további kötelező határidőket javasol a tagállamokkal való kommunikációra vonatkozóan.
            
            
               A GNI- és a héaalapú saját források kiigazítása
            
            
               Jelenleg a tagállamoknak az előző pénzügyi évek héa- és GNI-alapú saját forrásainak („egyenlegek”) kiigazításait az n+1. év júniusának első munkanapján kell rendelkezésre bocsátaniuk. A kiigazítások teljes összegét azonnal újra elosztják a tagállamok között a GNI-alapú saját forrásban való részesedésük alapján annak elkerülése érdekében, hogy a tagállamok előre nagyobb összegeket fizessenek, és csak a kiigazítással érintett hónapok teljes összegének újraelosztásából részesedjenek. Ezek az éves kiigazítások teljes mértékben semlegesek az uniós költségvetésre nézve, de jelentős pénzügyi következményekkel járhatnak a tagállamok számára. Több tagállam kérte az eljárás módosítását a kiszámíthatóság javítása és a nemzeti költségvetési eljárások megkönnyítése érdekében. Ennek megfelelő módosítási javaslatot kell előterjeszteni, amely a kiigazítások tagállamok általi rendelkezésre bocsátását a következő évre helyezi át, noha elismert tény, hogy ennek megfelelően késlelteti a negatív kiigazítások tagállamok általi beszedését is. A tagállamok nem emeltek kifogást e késedelemmel szemben.
            
            
               A saját források rendelkezésre bocsátására vonatkozó rendelkezések összevonása
            
            
               A saját forrásokról szóló, a tagállamok általi jóváhagyás alatt álló új határozat már tartalmaz egy új, a nem újrafeldolgozott műanyag csomagolási hulladékon alapuló saját forrást, valamint az említett saját forrás rendelkezésre bocsátásról szóló tanácsi rendeletre [MAR2, 2018/0131] irányuló javaslatot előterjesztették, amelyet a Tanács és az Európai Parlament jelenleg vizsgál. 
            
            
               A 2020. december 16-i intézményközi megállapodással összhangban a Bizottság javaslatokat kíván tenni a digitális illetékre, az importált fogyasztási cikkek karbonintenzitását ellensúlyozó mechanizmusra és a felülvizsgált uniós kibocsátáskereskedelmi rendszerre vonatkozóan, valamint egy, az új saját források ezen az alapon történő bevezetésére irányuló javaslatot kíván előterjeszteni 2021 júniusáig azzal a céllal, hogy ezeket az új saját forrásokat 2023. január 1-jéig bevezessék. 
            
            
               
                  Az összes saját forrás rendelkezésre bocsátására vonatkozó rendelkezéseket össze kell vonni azok jövőbeli felülvizsgálatakor, beleértve az új saját források rendelkezésre bocsátásáról szóló új rendeletjavaslatokat is.
               
            
            
               2021/0161 (NLE)
            
            
               Javaslat
            
            
               A TANÁCS RENDELETE
            
            
               a 609/2014/EU, Euratom rendeletnek a tagállamok számára a kiszámíthatóság fokozása, valamint a tradicionális, a héa- és a GNI-alapú saját források rendelkezésre bocsátásakor alkalmazandó vitarendezési eljárások pontosítása érdekében történő módosításáról
            
            
               AZ EURÓPAI UNIÓ TANÁCSA,
            
            
               tekintettel az Európai Unió működéséről szóló szerződésre és különösen annak 322. cikke (2) bekezdésére,
            
            
               tekintettel az Európai Atomenergia-közösséget létrehozó szerződésre és különösen annak 106a. cikkére,
            
            
               tekintettel az Európai Bizottság javaslatára,
            
            
               tekintettel az Európai Parlament véleményére
                  10
               , 
            
            
               tekintettel az Európai Számvevőszék véleményére, 
            
            
               mivel:
            
         
         
            
               1.A 609/2014/EU, Euratom tanácsi rendelet
                  11
                szilárd és stabil alapot biztosít ugyan az EU finanszírozási mechanizmusa számára, de a saját források rendelkezésre bocsátására vonatkozó rendelkezéseit a tagállamok számára biztosítandó kiszámíthatóság fokozása érdekében, illetve vitarendezési eljárások bevezetése céljából javítani kell. 
            
            
               2.Jelenleg csak a tagállamok rendelkeznek a Bizottság nevében nyitott sajátforrás-számlákkal. A saját források beszedésére használt bankszámlák számának csökkenése növelné a hatékonyságot, és lehetővé tenné a készpénzgazdálkodásra vonatkozó közös megközelítés alkalmazását. A sajátforrás-számlák kezelésének korszerűsítése érdekében a Bizottság számára lehetővé kell tenni egy központosított sajátforrás-számla létrehozását. 
            
            
               3.A 609/2014/EU, Euratom rendelet nem teszi lehetővé a tagállamok számára az előrehozott fizetést. Korábban azonban néhány tagállam a Bizottság jóváhagyását követően előre befizette nemzeti hozzájárulásait. A jogbiztonság érdekében a tagállamok számára lehetővé kell tenni, hogy a Bizottság előzetes tájékoztatását követően eseti alapon előre befizessék hozzájárulásukat. Amennyiben valamely tagállam él ezzel a lehetőséggel, méltányossági okokból a többi tagállamnak nem kell viselnie az előrehozott fizetéssel kapcsolatos költségeket, például a negatív kamatot. 
            
            
               4.A nemzeti költségvetési eljárások kiszámíthatóságának növelése érdekében a korábbi pénzügyi évek héa- és GNI-alapú saját forrásaira vonatkozó kiigazítások tagállamok általi befizetésének időpontját át kell helyezni a következő év márciusára. 
            
            
               5.Az Unió szakpolitikai célkitűzéseinek finanszírozásához szükséges stabil költségvetés biztosítása érdekében a kamatszámítási eljárásnak biztosítania kell különösen azt, hogy a saját forrásokat időben és teljes egészükben rendelkezésre bocsássák.
            
            
               6.Ki kell igazítani azt a jelenlegi küszöbértéket, amely alatt a kamatösszegeket elengedik. Ezért a beszedési eljárások költséghatékonyságának javítása érdekében növelni kell azt az összeget, amely esetében a kamatok beszedéséről lemondanak. 
            
            
               7.A rendszer arányosságának biztosítása és az elrettentő hatás fenntartása érdekében a 609/2014/EU, Euratom rendelet 16 százalékpontra korlátozza a kamatlábak alapkamat feletti növekedését. Ez az 16 százalékpontos felső határ csak azon esetekben alkalmazandó, amely az (EU, Euratom) 2016/804 tanácsi rendelet
                  12
                hatálybalépését követően vált ismertté. Következésképpen a 2016/804 rendelet hatálybalépése előtt már ismert azon esetek, amelyekben különösen magas összegű kamatokról van szó, nem részesülhetnek e korlátozásban, függetlenül attól, hogy a kamat összegét már közölték-e a tagállamokkal. Ezekben az esetekben a tagállamoknak továbbra is olyan kamatösszegeket kell fizetniük, amelyek nem arányosak az esedékes tőkeösszeggel. A 609/2014/EU, Euratom rendelet vonatkozó rendelkezéseinek egyértelművé tétele és egyszerűsítése érdekében a növekedés 16 százalékpontra való korlátozását minden olyan kamatösszegre alkalmazni kell, amelyről az adott tagállamot e rendelet hatálybalépése előtt nem értesítették. 
            
            
               8.A 609/2014/EU, Euratom rendelet 6. cikke (3) bekezdésének második albekezdésében említett elkülönített számla hatékony kezelése érdekében a fedezetlen összegeket észszerű időn belül értékelni és rendezni kell. Ezért módosítani kell a 609/2014/EU, Euratom rendeletnek a behajthatatlan összegekre vonatkozó rendelkezéseit: az elkülönített számlán lévő összegek rendezésére vonatkozó általános határidő bevezetésével biztosítani kell, hogy az elkülönített számlán szereplő eseteket rendszeresen felülvizsgálják. 
            
            
               9.A 609/2014/EU, Euratom rendelet 13. cikkének (4) bekezdése csak egy határidőt határoz meg, amely előírja a Bizottság számára, hogy a jelentés tagállam általi kézhezvételétől számított hat hónapon belül közölje észrevételeit az érintett tagállammal. A leírási jelentések kellő időben történő nyomon követése, valamint a tradicionális saját források behajthatatlan összegének rendelkezésre nem bocsátására vonatkozó tagállami döntés gyors és teljes mértékben átlátható értékelésének támogatása érdekében további eljárási határidőket kell bevezetni a Bizottság és a tagállamok számára. 
            
            
               10.Amennyiben a tagállamok és a Bizottság nem értenek egyet a tradicionális saját források rendelkezésre bocsátásával kapcsolatban, az átláthatóság javítása és a tagállamok védelemhez való jogának tisztázása érdekében a 609/2014/EU, Euratom rendeletben hivatalossá kell tenni és be kell vezetni a felülvizsgálati eljárást. Ezenkívül be kell vezetni a fenntartással történő befizetés jelenlegi gyakorlatát tükröző rendelkezéseket is, lehetővé téve, hogy a tagállamok az EUMSZ 268. cikkével és 340. cikkének (2) bekezdésével összhangban jogalap nélküli gazdagodásra irányuló keresetet indítsanak a Bizottsággal szemben. 
            
            
               11.A 609/2014/EU, Euratom rendelet 6. és 10a. cikkét ki kell igazítani annak érdekében, hogy töröljék az Egyesült Királyságnak nyújtott korrekcióra való hivatkozást, és hogy Németországot az (EU, Euratom) 2020/2053 tanácsi határozattal
                  13
                összhangban egyösszegű korrekció kedvezményezettjeként vegyék figyelembe.
            
            
               12.A 609/2014/EU, Euratom rendeletet ezért ennek megfelelően módosítani kell,
            
            
               ELFOGADTA EZT A RENDELETET:
            
            
               1. cikk
            
            
               A 609/2014/EU, Euratom rendelet a következőképpen módosul:
            
            
               1.a 6. cikk (3) bekezdése harmadik albekezdésének bevezető mondata helyébe a következő szöveg lép:
            
            
               „A héaalapú saját forrást és a GNI-alapú saját forrást azonban – figyelembe véve a Dániának, Németországnak, Hollandiának, Ausztriának és Svédországnak biztosított bruttó csökkentés ezen forrásokra gyakorolt hatását – az első albekezdésben megállapítottak szerint kell a számlákra könyvelni a következőknek megfelelően:”;
            
            
               2.a 9. cikk (1) bekezdésének első albekezdése helyébe a következő szöveg lép:
            
            
               „A 10., a 10a. és a 10b. cikkben meghatározott eljárásnak megfelelően minden tagállam a Bizottság nevében az államkincstárnál vagy a nemzeti központi banknál megnyitott számlán, vagy a Bizottság által erre a célra a Bizottság által választott pénzintézetnél nyitott központi számlán írja jóvá a saját forrásokat. Ez a számla – a harmadik albekezdésben említett negatív kamat alkalmazására is figyelemmel – csak a Bizottság utasítására terhelhető meg”;
            
            
               3.a 10a. cikk helyébe a következő szöveg lép:
            
         
         
            
               „10a. cikk
            
            
               A héa- és a GNI-alapú saját források rendelkezésre bocsátása
            
            
               (1)A héa- és a GNI-alapú saját forrásokat – a Dániának, Németországnak, Hollandiának, Ausztriának és Svédországnak biztosított bruttó csökkentés e forrásokra gyakorolt hatását figyelembe véve – minden hónap első munkanapján kell jóváírni úgy, hogy az összegek a költségvetésben erre vonatkozóan meghatározott teljes összegek egytizenkettedét tegyék ki, e tizenkettedeket pedig nemzeti pénznemre kell átváltani az Európai Unió Hivatalos Lapjának C sorozatában közzétett, az adott költségvetési évet megelőző naptári év utolsó árfolyamjegyzési napján érvényes átváltási árfolyamon.
            
            
               (2)Az Európai Mezőgazdasági Garanciaalap kiadásainak az 1307/2013/EU európai parlamenti és tanácsi rendelet
                  14
                szerinti kifizetésével kapcsolatos sajátos igényekre tekintettel és az Unió likviditási helyzetétől  függően a Bizottság felkérheti a tagállamokat arra, hogy a pénzügyi év első negyedéve során legfeljebb két hónappal hozzák előre a költségvetésben a héa- és a GNI-alapú saját forrásként szereplő összegek egytizenkettedének vagy az egytizenketted törtrészének a jóváírását, a Dániának, Németországnak, Hollandiának, Ausztriának és Svédországnak biztosított bruttó csökkentés e forrásokra gyakorolt hatását figyelembe véve.
            
            
               A harmadik albekezdésre figyelemmel az európai strukturális és beruházási alapok kiadásainak az 1303/2013/EU európai parlamenti és tanácsi rendelet
                  15
                szerinti kifizetésével kapcsolatos sajátos igényekre tekintettel és az Unió likviditási helyzetétől függően a Bizottság felkérheti a tagállamokat arra, hogy a pénzügyi év első hat hónapja során hozzák előre a költségvetésben a héa- és a GNI-alapú saját forrásként szereplő összegek egytizenkettedének legfeljebb felét kitevő további összegnek a jóváírását, a Dániának, Németországnak, Hollandiának, Ausztriának és Svédországnak biztosított bruttó csökkentés e forrásokra gyakorolt hatását figyelembe véve.
            
            
               A Bizottság felkérésére a tagállamok által az első és a második albekezdés alapján ugyanabban a hónapban előrehozott teljes összeg semmi esetben sem haladhatja meg a további két tizenketted résznek megfelelő összeget.
            
            
               Az első hat hónap után a kért havi jóváírás nem haladhatja meg a héa- és a GNI-alapú saját források egytizenkettedének összegét úgy, hogy mindeközben a költségvetésben az erre a célra beállított összegek határain belül marad.
            
            
               Az első és a második albekezdés szerint kért előrehozott jóváírás esetében a Bizottság előre, legkésőbb két héttel annak időpontja előtt értesíti erről a tagállamokat.
            
            
               A második albekezdés szerint kért előrehozott jóváírás esetében a Bizottság jóval előre, legkésőbb hat héttel annak időpontja előtt értesíti a tagállamokat arról, hogy szándékában áll felkérni őket az említett előrehozott jóváírásra.
            
            
               Ezekre az előrehozott jóváírásokra alkalmazni kell az egyes évek januárjában jóváírandó összegről szóló (4) bekezdést, és ha a költségvetést a pénzügyi év kezdete előtt nem fogadják el véglegesen, az (5) bekezdést.
            
            
               A tagállamok kivételes és kellően indokolt esetben engedélyt kérhetnek a Bizottságtól a saját források rendelkezésre bocsátásának előrehozatalára, különösen az év végi költségvetés-módosításokkal összefüggésben. A tagállam az előrehozatal előtt legalább három héttel kellően indokolt kérelmet nyújt be. A Bizottság likviditási pozíciójának és likviditási igényeinek figyelembevételével értékeli a kérelmet. A tagállam csak a Bizottság engedélyét követően hajthatja végre az előrehozott fizetést. Az előrehozott rendelkezésre bocsátással kapcsolatos többletköltségeket a kérelmező tagállamnak kell viselnie.
            
            
               (3)Bármely változás, amely a héa-alapú saját forrás egységes kulcsában, a GNI-alapú saját forrás kulcsában, a Dániának, Németországnak, Hollandiának, Ausztriának és Svédországnak biztosított bruttó csökkentés finanszírozásában következik be, költségvetés-módosítás végleges elfogadását teszi szükségessé, és alapot szolgáltat a pénzügyi év eleje óta elszámolt egytizenketted részek újbóli kiigazítására.
            
            
               Ezeket az újbóli kiigazításokat a költségvetés-módosítás végleges elfogadását követő első jóváírás alkalmával kell végrehajtani, ha a költségvetés-módosítást a hónap tizenhatodik napja előtt fogadják el. Egyéb esetben a kiigazításokat a végleges elfogadást követő második jóváírás alkalmával kell végrehajtani. A költségvetési rendelet 10. cikkétől eltérve ezeket az újbóli kiigazításokat a szóban forgó költségvetés-módosítással érintett pénzügyi évre vonatkozóan kell elszámolni.
            
            
               (4)A tizenkettedek kiszámítása az egyes pénzügyi évek január hónapjára nézve az Európai Unió működéséről szóló szerződés (EUMSZ) 314. cikkének (2) bekezdésében említett költségvetési tervezetben előírt összegeken alapul, és azokat nemzeti pénznemre kell átváltani a költségvetési évet megelőző naptári év december 15-ét követő első árfolyamjegyzési napon érvényes átváltási árfolyamon; a kiigazítást a következő havi elszámoláskor kell elvégezni.
            
            
               (5)Ha a következő pénzügyi év januárjára vonatkozó jóváírás előtt legkésőbb két héttel nem kerül sor a költségvetés végleges elfogadására, a tagállamok az egyes hónapok – a januárt is beleértve – első munkanapján az utolsó véglegesen elfogadott költségvetésben szereplő héa- és GNI-alapú saját források összegének egytizenketted részét írják jóvá, a Dániának, Németországnak, Hollandiának, Ausztriának és Svédországnak biztosított bruttó csökkentés e forrásokra gyakorolt hatását figyelembe véve; amennyiben a végleges költségvetés a hónap tizenhatodik napja előtt kerül elfogadásra, a kiigazítást az elfogadást követő első esedékességi időpontban kell elvégezni. Egyéb esetben a kiigazítást a költségvetés végleges elfogadását követő második esedékességi időpontban kell elvégezni.
            
            
               (6)A GNI-adatoknak az (EU) 2019/516 rendelet
                  16
                2. cikkének (2) bekezdése szerinti módosítása esetén a Dániának, Németországnak, Hollandiának, Ausztriának és Svédországnak biztosított bruttó csökkentés finanszírozása később nem vizsgálható felül.”
            
            
               4.a 10b. cikk a következőképpen módosul:
            
            
               a)az (5) bekezdés harmadik albekezdése helyébe a következő szöveg lép:
            
            
               „A Bizottság a kiigazításokra vonatkozó adatok megküldésének évét követő év február 1-je előtt tájékoztatja a tagállamokat az e számítás eredményeként megállapított összegekről. A nettó összeget minden tagállam az azt követő év márciusának első munkanapján írja jóvá a 9. cikk (1) bekezdésében említett számlán, amelyben a Bizottság tájékoztatta a tagállamokat a számítás eredményeként megállapított összegekről.”;
            
            
               b)a cikk a következő (7) bekezdéssel egészül ki:
            
         
         
            
               „(7) Amennyiben az érintett tagállam és a Bizottság nem tud megállapodni az e cikk (2) bekezdése első albekezdésének c) pontjában említett héaalapú saját források egyes kiigazításairól, a tagállam kérheti a Bizottságot, hogy a 13b. cikkel összhangban vizsgálja felül értékelését.”;
            
            
               5.a 12. cikk a következőképpen módosul:
            
            
               a)a (3) bekezdés helyébe a következő szöveg lép:
            
            
               „(3) Az 1 000 EUR-nál alacsonyabb kamatösszegek beszedését el kell engedni.”;
            
            
               b)az (5) bekezdés harmadik albekezdése helyébe a következő szöveg lép:
            
            
               „Az első és a második albekezdés szerinti teljes növekedés nem haladhatja meg a 16 százalékpontot. A növekedés 16 százalékpontra történő korlátozása minden olyan esetben alkalmazandó, amelyben a kamat összegét... [dátum beillesztése – e (módosító) rendelet hatálybalépése] előtt nem közölték a tagállammal. A megnövelt kamatlábat a késedelem teljes időtartamára alkalmazni kell.”;
            
            
               6.a 13. cikk a következőképpen módosul:
            
            
               a)a (2) bekezdés ötödik albekezdése helyébe az alábbi szöveg lép:
            
            
               „Amennyiben részletfizetésekre került sor, a legfeljebb ötéves időtartam az utolsó fizetés időpontjában kezdődik meg, ha azzal az adósság még nem került teljesen visszafizetésre. Az összegnek a 2. cikkel összhangban történő megállapításától számított legfeljebb tízéves időtartam nem léphető túl, függetlenül a közigazgatási vagy bírósági fellebbezésektől vagy a részletfizetésektől.”;
            
            
               b)a (4) bekezdés második albekezdésének helyébe a következő szöveg lép:
            
            
               „Amennyiben a Bizottság további információ kérését tartja szükségesnek, a hat hónapos határidő a kért kiegészítő információ kézhezvételének időpontjától kezdődik. Az érintett tagállam három hónapon belül megadja a kiegészítő információt.”;
            
            
               c)a cikk a következő (5) bekezdéssel egészül ki:
            
            
               „(5) Amennyiben a tagállam és a Bizottság nem tud egyetérteni az e cikk (2) bekezdésének első albekezdésében említett indokokkal, a tagállam kérheti a Bizottságot, hogy a 13b. cikkel összhangban vizsgálja felül értékelését”;
            
            
               7.a rendelet a következő IIIa. fejezettel egészül ki:
            
            
               „IIIa. FEJEZET
            
            
                  FENNTARTÁSSAL TÖRTÉNŐ BEFIZETÉS ÉS FELÜLVIZSGÁLATI ELJÁRÁS
            
            
               13a. cikk
            
            
               Fenntartással történő befizetés
            
            
               (1)Abban az esetben, ha egy tagállam és a Bizottság között a 10b. cikk (7) bekezdésében vagy a 13. cikk (5) bekezdésében említett, vagy a tradicionális saját forrásoknak az Unió költségvetése által fizetendő egyéb összegeit illető nézeteltérés merül fel, a tagállam a vitatott összeg befizetésekor fenntartásokat fogalmazhat meg a Bizottság álláspontjával kapcsolatban.
            
            
               (2)A fenntartással történő befizetés 9. cikk szerinti számlán történő jóváírása megszakítja azt az időszakot, amelyre a 12. cikkben említett kamatot felszámítják.
            
         
         
            
               13b. cikk
            
            
               Felülvizsgálati eljárás
            
            
               (1)A tagállam és a Bizottság közötti, a 13. cikk (5) bekezdésében említett nézeteltérés, vagy az Unió költségvetésébe befizetendő tradicionális saját források egyéb összegeit illető nézeteltérés esetén a tagállam kérheti a Bizottságot, hogy a kézhezvételtől számított három hónapon belül vizsgálja felül értékelését. A tagállam és a Bizottság közötti, a 10b. cikk (7) bekezdésében említett nézeteltérés esetén a tagállam kérheti a Bizottságot, hogy a kézhezvételtől számított két hónapon belül vizsgálja felül értékelését. A 10b. cikk (7) bekezdésében említett esetek kivételével a kérelemben meg kell indokolni a kért felülvizsgálatot, és csatolni kell az alátámasztó dokumentumokat. A kérelem és az azt követő eljárás nem változtatja meg a tagállamok azon kötelezettségét, hogy az Unió költségvetésének rendelkezésére bocsássák az esedékes saját forrásokat.
            
            
               (2)A Bizottság az (1) bekezdésben előírt kérelem kézhezvételétől számított hat hónapon belül közli a tagállammal a kérelemben foglalt indokokkal kapcsolatos észrevételeit. Amennyiben a Bizottság további információ kérését tartja szükségesnek, a hat hónapos határidő a kért kiegészítő információ kézhezvételének időpontjától kezdődik. Az érintett tagállam három hónapon belül megadja a kiegészítő információt. A tagállam és a Bizottság közötti, a 10b. cikk (7) bekezdésében említett nézeteltérés esetén a Bizottság a kérelem kézhezvételétől számított három hónapon belül közli a tagállammal a kérelemben megadott indokokkal kapcsolatos észrevételeit.
            
            
               (3)Amennyiben a tagállam nem tud további releváns információt szolgáltatni a felülvizsgálati eljáráshoz, felkérheti a Bizottságot, hogy a rendelkezésre álló információk alapján válaszoljon. A hat hónapos határidő ebben az esetben a kérelem kézhezvételétől kezdődik.
            
            
               (4)Amennyiben egy tagállam megsemmisítés iránti keresetet nyújt be a Bizottság által az 1553/89/EGK, Euratom rendelet 9. cikkének (1a) bekezdése alapján elfogadott határozat ellen, és a Bizottság még nem válaszolt az ugyanazon héakorrekcióra vonatkozó felülvizsgálati eljárás keretében, a Bizottság az Európai Unió Bíróságának jogerős ítéletéig felfüggeszti a felülvizsgálati eljárást.”
            
            
               2. cikk
            
            
               Hatálybalépés
            
            
               Ez a rendelet az Európai Unió Hivatalos Lapjában való kihirdetését követő huszadik napon lép hatályba.
            
            
               Ez a rendelet teljes egészében kötelező és közvetlenül alkalmazandó valamennyi tagállamban.
            
            
               Kelt Brüsszelben, -án/-én.
            
            
               
                     A Tanács részéről
               
               
                     az elnök
               
            
            
               PÉNZÜGYI KIMUTATÁS A KÖLTSÉGVETÉS BEVÉTELI OLDALÁRA KÖLTSÉGVETÉSI HATÁST GYAKORLÓ JAVASLATOKRA VONATKOZÓAN
            
            
               1.A JAVASLAT CÍME:
            
            
               A 609/2014/EU, Euratom rendelet módosítása
            
            
               2.KÖLTSÉGVETÉSI SOROK:
            
            
               Bevételi sor (alcím/jogcímcsoport/jogcím): 
            
            
               1. és 2. cím (21. alcím) és 410. jogcímcsoport
            
            
               3.PÉNZÜGYI HATÁS
            
         
         
            
               ◻
                     A javaslatnak nincs pénzügyi hatása
            
            
               ✕
                     A javaslatnak nincs pénzügyi hatása a kiadásokra, csupán a bevételekre
            
            
               ◻
                     A javaslatnak pénzügyi hatása van a címzett bevételekre
            
            
               A hatás a következő: 
            
            
               (millió EUR egy tizedesjegyig)
            
            
                     
                        Bevételi sor
                     
                  
                  
                     
                        Bevételre gyakorolt hatás
                           17
                        
                     
                  
                  
                     
                        éééé/hh/nn-án/-én kezdődő XX hónapos időszak (adott esetben)
                     
                  
                  
                     
                        N. év
                     
                     
                  
               
                     
                        1. cím
                     
                  
                  
                     
                        –
                     
                  
                  
                     
                  
                  
                     
                        2021
                     
                  
               
                     
                        2. cím/21. alcím
                     
                  
                  
                     
                        –
                     
                  
                  
                     
                  
                  
                     
                        2021
                     
                  
               
                     
                        410. jogcímcsoport
                     
                  
                  
                     
                        Meghatározandó
                     
                  
                  
                     
                  
                  
                     
                        2021
                     
                  
               
            
                     
                        Az intézkedést követő helyzet
                     
                  
               
                     
                        Bevételi sor
                     
                  
                  
                     
                        2022
                     
                  
                  
                     
                        2023
                     
                  
                  
                     
                        2024
                     
                  
                  
                     
                        2025
                     
                  
                  
                     
                        2026
                     
                  
               
                     
                        1. cím
                     
                  
                  
                     
                        –
                     
                  
                  
                     
                        –
                     
                  
                  
                     
                        –
                     
                  
                  
                     
                        –
                     
                  
                  
                     
                        –
                     
                  
               
                     
                        2. cím/21. alcím
                     
                  
                  
                     
                        –
                     
                  
                  
                     
                        –
                     
                  
                  
                     
                        –
                     
                  
                  
                     
                        –
                     
                  
                  
                     
                        –
                     
                  
               
                     
                        410. jogcímcsoport
                     
                  
                  
                     
                  
                  
                     
                  
                  
                     
                  
                  
                     
                  
                  
                     
                  
               
               4.CSALÁS ELLENI INTÉZKEDÉSEK
            
            
               Nincsenek megteendő intézkedések.
            
            
               5.EGYÉB MEGJEGYZÉSEK
            
            
               A javaslat célja a 609/2014/EU, Euratom tanácsi rendelet működésének megerősítése és javítása. Különösen olyan igazgatási intézkedéseket ír elő, amelyek megkönnyítik a tagállamok számára a saját források rendelkezésre bocsátását. Ezek közé tartoznak a saját források rendelkezésre bocsátásának kiszámíthatóságát javító intézkedések, mint például az előrehozott fizetés lehetősége vagy az egyenlegre vonatkozóan javasolt módosítások.
            
            
               Egyik javaslatnak sincs költségvetési hatása. Az a rendelkezés, amely előírja, hogy a tagállamoknak a kiigazításokat a következő évben (N+2) kell rendelkezésre bocsátaniuk, a költségvetés szempontjából semleges, mivel a tagállamok fizetési kötelezettsége egyszerűen átkerül a következő költségvetési évre. Az egyenlegekkel kapcsolatos átfogó gyakorlat tehát továbbra is semleges az uniós költségvetés szempontjából.
            
            
               A javaslat bizonyos eljárásbeli módosításokat is tartalmaz, azaz kodifikálja a konstruktív párbeszédre, valamint a jogviták esetén a Bizottság és a tagállamok közötti eszmecserékre vonatkozó eljárást. A felülvizsgálati eljárás célja, hogy a Bizottság és a tagállamok közötti együttműködés és kommunikáció egyértelműsége és átláthatósága révén javítsa a saját források rendelkezésre bocsátását. A javasolt felülvizsgálati eljárásnak nincs pénzügyi hatása az Unióra nézve. 
            
            
               A javaslat valamennyi esetre kiterjeszti a kamatláb-növekedés felső határát. Az (EU, Euratom) 2016/804 tanácsi rendelet már 16 százalékpontra korlátozta a kamatlábaknak az alapkamat feletti növekedését (16 %-os felső határ). Ez a korlátozás azonban nem vonatkozik a 2016. október 1. előtt ismert ügyekre. A felső határ valamennyi esetre történő kiterjesztése az uniós költségvetés kamatbevételeinek csökkenéséhez fog vezetni. Pénzügyi hatása az elmúlt évek referenciaösszegei alapján (a 2016/804 tanácsi rendelet hatálybalépésétől) évi 27,5 millió EUR-ra becsülhető.
            
         
         
            
                  
                     (1)
                  
                        142. pont: „A saját források rendelkezésre bocsátásának módszereiről és eljárásáról, valamint a készpénzigények teljesítését célzó intézkedésekről szóló tanácsi rendelettel kapcsolatban felkérjük a Bizottságot, hogy mérlegelje a felülvizsgálatára irányuló javaslat előterjesztését a saját források rendelkezésre bocsátásával kapcsolatos kihívások kezelése érdekében.”
               
               
                  
                     (2)
                  
                        A Tanács 609/2014/EU, Euratom rendelete (2014. május 26.) a tradicionális, a héa- és a GNI-alapú saját források rendelkezésre bocsátásának módszereiről és eljárásáról, valamint a készpénzigények teljesítését célzó intézkedésekről (HL L 168., 2014.6.7., 39. o.).
               
               
                  
                     (3)
                  
                        A Tanács határozata (2014. május 26.) az Európai Unió saját forrásainak rendszeréről (2014/335/EU, Euratom) (HL L 168., 2014.6.7., 105. o.).
               
               
                  
                     (4)
                  
                        A Tanács (EU, Euratom) 2021/770 rendelete (2021. április 30.) a nem újrafeldolgozott műanyag csomagolási hulladékon alapuló saját forrás kiszámításáról, az említett saját forrás rendelkezésre bocsátásának módszereiről és eljárásáról, a készpénzigények teljesítését célzó intézkedésekről, valamint a bruttó nemzeti jövedelmen alapuló saját forrás egyes vonatkozásairól (HL L 165., 2021.5.11., 15. o.).
               
               
                  
                     (5)
                  
                        Intézményközi Megállapodás (2020. december 16.) az Európai Parlament, az Európai Unió Tanácsa és az Európai Bizottság között a költségvetési fegyelemről, a költségvetési ügyekben való együttműködésről és a hatékony és eredményes pénzgazdálkodásról, valamint az új saját forrásokról és az új saját források bevezetésére irányuló ütemtervről (HL L 433I., 2020.12.22., 28. o.). 
               
               
                  
                     (6)
                  
                        A Tanács (EU, Euratom) 2020/2053 határozata (2020. december 14.) az Európai Unió saját forrásainak rendszeréről (HL L 424., 2020.12.15., 1. o.). 
               
               
                  
                     (7)
                  
                        A Tanács (EU, Euratom) 2021/768 rendelete (2021. április 30.) az Európai Unió saját forrásainak rendszerére vonatkozó végrehajtási intézkedésekről (HL L 165., 2021.5.11., 1. o.).
               
               
                  
                     (8)
                  
                        A Tanács (EU, Euratom) 2021/769 rendelete (2021. április 30.) a hozzáadottérték-adóból származó saját források beszedésének végleges egységes rendszeréről szóló 1553/89/EGK, Euratom rendelet módosításáról (HL L 165., 2021.5.11., 9. o.).
               
               
                  
                     (9)
                  
                        „A Tanács a Bizottság javaslata alapján és az Európai Parlamenttel és a Számvevőszékkel folytatott konzultációt követően meghatározza azokat a módszereket és azt az eljárást, amelyek szerint az Unió saját forrásaira vonatkozó szabályozásban előírt költségvetési bevételt a Bizottság rendelkezésére bocsátják, valamint a készpénzigények teljesítése érdekében szükség esetén alkalmazandó intézkedéseket.” 
               
               
                  
                     (10)
                  
                        HL C […]., […], […]. o.
               
               
                  
                     (11)
                  
                        A Tanács 609/2014/EU, Euratom rendelete (2014. május 26.) a tradicionális, a héa- és a GNI-alapú saját források rendelkezésre bocsátásának módszereiről és eljárásáról, valamint a készpénzigények teljesítését célzó intézkedésekről (HL L 168., 2014.6.7., 39. o.).
               
               
                  
                     (12)
                  
                        A Tanács (EU, Euratom) 2016/804 rendelete (2016. május 17.) a tradicionális, a héa- és a GNI-alapú saját források rendelkezésre bocsátásának módszereiről és eljárásáról, valamint a készpénzigények teljesítését célzó intézkedésekről szóló 609/2014/EU, Euratom rendelet módosításáról (HL L 132., 2016.5.21., 85. o.).
               
               
                  
                     (13)
                  
                        A Tanács (EU, Euratom) 2020/2053 határozata (2020. december 14.) az Európai Unió saját forrásainak rendszeréről és a 2014/335/EU, Euratom határozat hatályon kívül helyezéséről (HL L 424., 2020.12.15., 1. o.). 
               
               
                  
                     (14)
                  
                        Az Európai Parlament és a Tanács 1307/2013/EU rendelete (2013. december 17.) a közös agrárpolitika keretébe tartozó támogatási rendszerek alapján a mezőgazdasági termelők részére nyújtott közvetlen kifizetésekre vonatkozó szabályok megállapításáról, valamint a 637/2008/EK és a 73/2009/EK tanácsi rendelet hatályon kívül helyezéséről (HL L 347., 2013.12.20., 608. o.).
               
               
                  
                     (15)
                  
                        Az Európai Parlament és a Tanács 1303/2013/EU rendelete (2013. december 17.) az Európai Regionális Fejlesztési Alapra, az Európai Szociális Alapra, a Kohéziós Alapra, az Európai Mezőgazdasági Vidékfejlesztési Alapra és az Európai Tengerügyi és Halászati Alapra vonatkozó közös rendelkezések megállapításáról, az Európai Regionális Fejlesztési Alapra, az Európai Szociális Alapra és a Kohéziós Alapra és az Európai Tengerügyi és Halászati Alapra vonatkozó általános rendelkezések megállapításáról és az 1083/2006/EK tanácsi rendelet hatályon kívül helyezéséről (HL L 347., 2013.12.20., 320. o.).
               
               
                  
                     (16)
                  
                        Az Európai Parlament és a Tanács (EU) 2019/516 rendelete (2019. március 19.) a piaci áron számított bruttó nemzeti jövedelem összehangolásáról, valamint a 89/130/EGK, Euratom tanácsi irányelv és az 1287/2003/EK, Euratom tanácsi rendelet hatályon kívül helyezéséről (HL L 91., 2019.3.29., 19. o.).
               
               
                  
                     (17)
                  
                        A tradicionális saját források (mezőgazdasági vámok, cukorilletékek, vámok) tekintetében nettó összegeket, vagyis a beszedési költségek 20 %-ának levonásával kapott bruttó összegeket kell megadni.